ชุดกีฬาไทยเกาะกระแสบอลโลกคาดโต 25%
ส่งออกเสื้อผ้ากีฬาไทยไปยุโรปเกาะกระแสฟุตบอลโลก คาดโต 25% โดย 6 เดือนแรกของปี ยอดคำสั่งซื้อเต็มจนผลิตไม่ทัน
3 มี.ค. 2553

ส่งออกเสื้อผ้ากีฬาไทยไปยุโรปเกาะกระแสฟุตบอลโลก คาดโต 25% โดย 6 เดือนแรกของปี ยอดคำสั่งซื้อเต็มจนผลิตไม่ทัน 
นายวัลลภ วิตนากร เลขาธิการสมาคมอุตสาหกรรมเครื่องนุ่งห่มไทย เปิดเผยว่า ยอดขายสินค้าเสื้อผ้ากีฬาของไทยในปีนี้คาดจะเติบโตขึ้น 25% เนื่องจากมีลูกค้าจากยุโรปสั่งซื้อจำนวนมาก เพื่อใช้เป็นชุดกีฬาในช่วงเทศกาลฟุตบอลโลกที่จะจัดขึ้นในปีนี้ โดยในช่วง 6 เดือนแรก มียอดคำสั่งซื้อเต็มจำนวนจนผลิตไม่ทัน ซึ่งปัจจุบันมูลค่าการส่งออกของสินค้าเสื้อผ้ากีฬาคิดเป็น 30% ของมูลค่าการส่งออกเครื่องนุ่งห่มทั้งหมด เนื่องจากไทยเป็นผู้ผลิตรายใหญ่ของโลก
“ในปีนี้เศรษฐกิจของยุโรปค่อนข้างน่าเป็นห่วง ซึ่งหากยุโรปเศรษฐกิจแย่จะส่งผลต่อการส่งออกของไทยอย่างมาก เพราะเป็นตลาดหลักมีสัดส่วนการส่งออก 28% ของการส่งออกทั้งหมด แต่ในตอนนี้การส่งออกไปยุโรปยังคงทรงตัวอยู่ได้ เพราะมีเทศกาลฟุตบอลโลกมาช่วยไว้เยอะมาก” นายวัลลภ กล่าว
สำหรับการส่งออกเครื่องนุ่งห่มในปีนี้คาดว่าจะมีมูลค่า 3,450 ล้านเหรียญสหรัฐ เพิ่มขึ้นจากปีที่แล้ว 15% ที่มีมูลค่า 3,000 ล้านเหรียญสหรัฐ เนื่องจากเศรษฐกิจของประเทศผู้ซื้อเริ่มปรับตัวดีขึ้น ทั้งสหรัฐอเมริกา ยุโรป ญี่ปุ่น จีน เป็นต้น ประกอบกับได้อานิสงส์จากเปิดเขตการค้าเสรีอาเซียน ซึ่งตั้งแต่ต้นเดือนม.ค.ที่กรอบความตกลงมีผลบังคับ ไทยมียอดคำสั่งซื้อเพิ่มขึ้น 100% โดยสัดส่วนการส่งออกสินค้าเครื่องนุ่งห่มจากไทยไปอาเซียนมีสัดส่วน 14% จากการส่งออกทั้งหมด